CELEX: 52012PC0185
Language: mt
Date: 2012-04-25
Title: Proposta għal DEĊIŻJONI TAL-KUNSILL li tawtorizza lid-Danimarka tintroduċi miżura speċjali li tidderoga mill-Artikolu 75 tad-Direttiva tal-Kunsill 2006/112/KE

|
			
		
		
		52012PC0185
		
			Proposta għal DEĊIŻJONI TAL-KUNSILL li tawtorizza lid-Danimarka tintroduċi miżura speċjali li tidderoga mill-Artikolu 75 tad-Direttiva tal-Kunsill 2006/112/KE /* COM/2012/0185 final - 2012/0093 (NLE) */
			
				
		
		
			
			   	MEMORANDUM TA' SPJEGAZZJONI
1.           IL-KUNTEST TAL-PROPOSTA
Skont l-Artikolu 395 tad-Direttiva
tal-Kunsill 2006/112/KE tat-28 ta' Novembru 2006 dwar is-sistema
komuni ta' taxxa fuq il-valur miżjud[1]
(minn hawn ’il quddiem: 'id-Direttiva tal-VAT'), il-Kunsill, filwaqt li
jaġixxi unanimament fuq proposta mill-Kummissjoni, jista' jawtorizza lil
kwalunkwe Stat Membru biex japplika kwalunkwe miżuri speċjali
għal deroga mid-dispożizzjonijiet ta’ dik id-Direttiva, sabiex
jissimplifika l-proċedura tal-ġbir tat-taxxa fuq il-valur miżjud
(VAT) jew sabiex iwaqqaf milli jseħħu ċerti forom ta'
evażjoni jew evitar tat-taxxa.
Permezz ta’ ittra rreġistrata mal-Kummissjoni
fil-5 ta’ Settembru 2011, id-Danimarka talbet awtorizzazzjoni
biex tintroduċi miżura li tidderoga mill-Artikolu 75
tad-Direttiva tal-VAT.
Skont l-Artikolu 395(2) tad-Direttiva
tal-VAT, il-Kummissjoni infurmat lill-Istati Membri l-oħrajn, permezz ta'
ittra bid-data tal-14 ta’ Marzu 2012, bit-talba magħmula
mid-Danimarka. Permezz ta’ ittra tal-15 ta’ Marzu 2012,
il-Kummissjoni nnotifikat lid-Danimarka li kellha l-informazzjoni kollha
meħtieġa biex tikkunsidra t-talba bil-mod stabbilit hawn taħt.
Bħalissa, id-Danimarka tagħmel użu
minn dispożizzjoni ta' status quo taħt l-Artikolu 176
tad-Direttiva tal-VAT fir-rigward tat-tnaqqis tal-VAT fuq ix-xiri u l-kosti
operazzjonali ta’ vettura kummerċjali ħafifa ta’ piż massimu
awtorizzat sa tliet tunnellati. Il-karatteristiċi ewlenin ta’ din
id-dispożizzjoni huma dawn: Negozju li jirreġistra vettura
kummerċjali ħafifa bħal din bħala li għandha
tintuża biss għal skopijiet ta’ negozju jkun awtorizzat li jnaqqas
il-VAT kollha fuq ix-xiri tal-vettura u l-kosti operazzjonali. Madankollu,
negozju li jirreġistra tali vettura kummerċjali ħafifa bħala
kemm għall-użu tan-negozju kif ukoll għall-użu personali ma
jkunx awtorizzat li jnaqqas il-VAT fuq il-kost tax-xiri, iżda jkun jista’
jnaqqas il-VAT kollha fuq il-kosti operazzjonali tal-vettura. Meta vettura
kummerċjali ħafifa, li tkun ġiet irreġistrata bħala li
tintuża biss għal skopijiet ta’ negozju, sussegwentement tintuża
għal finijiet privati, anke jekk dan iseħħ biss darba,
il-persuna taxxabbli titlef għal kollox id-dritt tagħha ta’ tnaqqis
tal-VAT fuq il-kost tax-xiri.
Din is-sistema tista tkun ikkumplikata u
tikkawża kosti għolja biex tiġi amministrata, kemm
għall-persuni taxxabbli kif ukoll għall-amministrazzjoni tat-taxxa, u
d-Danimarka għalhekk talbet deroga biex tippermetti li jkun hemm
proċedura simplifikata.
Skont it-termini tad-deroga, id-Danimarka
tintroduċi miżura speċjali li tapplika għal vetturi
kummerċjali ħfief ta’ piż massimu awtorizzat sa tliet
tunnellati. Taħt din il-miżura speċjali, persuna taxxabbli tkun
tista’ tirreġistra vettura bħala għal skopijiet ta’ negozju
biss, u tnaqqas il-VAT kollha fuq il-kosti tax-xiri u dawk operazzjonali
tal-vettura, kif inhi s-sitwazzjoni skont it-termini tad-dispożizzjoni ta’
status quo preżenti. Madankollu, jekk il-persuna taxxabbli tuża
l-vettura għal skopijiet privati, din ma jibqgħalhiex id-dritt għat-tnaqqis
fuq il-kost tax-xiri tal-vettura, imma minflok tiġi awtorizzata tikkalkula
t-taxxa fuq l-użu privat abbażi ta’ rata fissa għal massimu ta’
għoxrin jum kull sena kalendarja (is-sistema ‘pay-per-day’). 
L-ammont ta’ DKK 40 kuljum ġie evalwat,
fuq il-bażi tal-mudell tal-kost sħiħ, mill-awtoritajiet
Daniżi bl-użu ta’ statistiċi nazzjonali, u jkopri biss il-VAT.
Ħlas simili, taħt leġislazzjoni nazzjonali separata, ikun
meħtieġ biex ikopri t-taxxa tad-dħul meta tiġi skrappjata
karozza tal-kumpanija, flimkien ma’ soprataxxa fuq it-taxxa
taċ-ċirkolazzjoni. Jekk persuna taxxabbli tuża l-vettura
għal aktar minn għoxrin jum f’sena kalendarja, japplikaw ir-regoli
status quo attwali, u l-persuna taxxabbli titlef għal kollox id-dritt
tat-tnaqqis mill-kostijiet tax-xiri tal-vettura. 
L-awtoritajiet tat-taxxa Daniżi se
jiżviluppaw sistema elettronika li permezz tagħha l-persuni taxxabbli
jkunu jistgħu jħallsu dan l-ammont ta’ kuljum onlajn. 
L-awtoritajiet Daniżi jikkunsidraw li
l-miżura l-ġdida tippermetti li jkun hemm mezz simplifikat
għall-persuni taxxabbli biex jissodisfaw l-obbligi tal-kontabilità
tagħhom (billi jħallsu onlajn permezz tal-iskema “pay-per-day”
minflok ma’ jħallsu lura l-VAT kollha li tkun orġinarjament
ikklejmjata fuq ix-xiri ta’ vettura kummerċjali ħafifa) u
għall-awtoritajiet tat-taxxi biex jiġbru u jimponu t-taxxa.
Il-miżura ma twassal għall-ebda estensjoni tad-dispożizzjonijiet
ta’ status quo u tagħmel is-sistema Daniża aktar konsistenti
mar-regoli ġenerali tal-VAT.
Il-persuna taxxabbli xorta tkun tista’
tirreġistra l-vettura kummerċjali ħafifa tagħha kemm
għall-użu tan-negozju kif ukoll għall-użu privat, kif ukoll
tkun tista’ tuża s-sistema attwali jekk dan ikun jaqbel
fiċ-ċirkostanzi tagħha.
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
Ma kienx hemm ħtieġa ta’ konsultazzjoni
jew tal-użu tal-kompetenza ta’ esperti esterni.
3.           ELEMENTI ĠURIDIĊI
TAL-PROPOSTA
Id-Deċiżjoni tawtorizza lid-Danimarka
tintroduċi miżura speċjali li tidderoga mid-Direttiva tal-VAT
fir-rigward ta’ kif tinħadem il-VAT fuq l-użu privat ta’ ċertu
vetturi.
Din id-Deċiżjoni hi bbażata fuq
l-Artikolu 395 tad-Direttiva tal-VAT.
Din id-Deċiżjoni tikkonċerna
awtorizzazzjoni mogħtija lil Stat Membru wara talba tiegħu stess u ma
tikkostitwixxi l-ebda obbligu.
Minħabba l-limitu strett fiż-żmien
u fil-kamp tal-applikazzjoni, il-miżura speċjali tidher li hi
proporzjonata mal-għan mixtieq.
Skont l-Artikolu 395 tad-Direttiva tal-VAT,
deroga mir-regoli komuni tal-VAT hija possibbli biss bl-awtorizzazzjoni
tal-Kunsill li jaġixxi b'mod unanimu fuq proposta mill-Kummissjoni.
L-uniku strument xieraq huwa Deċiżjoni tal-Kunsill peress li tista'
tiġi indirizzata lil Stat Membru individwali.
4.           IMPLIKAZZJONI BAĠITARJA
Il-proposta ma għandha l-ebda implikazzjoni
negattiva għall-baġit tal-Unjoni.
5.           ELEMENTI FAKULTATTIVI
Il-proposta tinkludi klawżola sunset. 
2012/0093 (NLE)
Proposta għal
DEĊIŻJONI TAL-KUNSILL
li tawtorizza lid-Danimarka tintroduċi
miżura speċjali li tidderoga mill-Artikolu 75 tad-Direttiva
tal-Kunsill 2006/112/KE
(it-test bid-Daniż biss huwa
awtentiku)
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidra d-Direttiva
tal-Kunsill 2006/112/KE tat-28 ta' Novembru 2006 dwar
is-sistema komuni ta’ taxxa fuq il-valur miżjud[2], u b’mod partikolari
l-Artikolu 395(1) tagħha,
Wara li kkunsidra l-proposta mill-Kummissjoni
Ewropea,
Billi:
(1)       Permezz ta’ ittra
rreġistrata mal-Kummissjoni fil-5 ta’ Settembru 2011,
id-Danimarka talbet awtorizzazzjoni biex tapplika miżura ta’ deroga
mid-dispożizzjonijiet tad-Direttiva 2006/112/KE li tirregola d-dritt
tat-tnaqqis tat-taxxa fuq ix-xiri.
(2)       Skont l-Artikolu 395(2)
tad-Direttiva 2006/112/KE, il-Kummissjoni infurmat lill-Istati Membri
l-oħrajn bit-talba li saret mid-Danimarka permezz ta’ ittra bid-data
tal-14 ta’ Marzu 2012. Permezz ta’ ittra bid-data
tal-15 ta’ Marzu 2012, il-Kummissjoni nnotifikat lid-Danimarka
li kellha l-informazzjoni kollha li kienet tikkonsidra neċessarja sabiex tqis
it-talba.
(3)       Bħalissa, skont l-Artikolu 176
tad-Direttiva 2006/112/KE, jekk vettura kummerċjali ħafifa ta’
piż massimu awtorizzat sa tliet tunnellati tkun reġistrata
mal-awtoritajiet Daniżi bħala li tintuża għal skopijiet ta’
negozju biss, il-persuna taxxabbli tkun awtorizzata li tnaqqas għal kollox
it-taxxa fuq ix-xiri u l-kostijiet operazzjonali tal-vettura. Jekk tali vettura
sussegwentement tintuża għal skopijiet privati, il-persuna taxxabbli
titlef id-dritt għat-tnaqqas tal-VAT imposta fuq il-kost tax-xiri tal-vettura.

(4)       Peress li din is-sistema
tpoġġi piż kbir kemm fuq il-persuna taxxabbli kif ukoll fuq
l-amministrazzjoni tat-taxxa, l-awtoritajiet Daniżi talbu awtorizzazzjoni
biex ikunu jistgħu japplikaw miżura speċjali li tidderoga
mill-Artikolu 75 tad-Direttiva 2006/112/KE. Din il-miżura
tippermetti li persuna taxxabbli, li tkun irreġistrat vettura bħala
li hi biss għal skopijiet ta’ negozju, tkun tista’ tuża l-vettura
għal skopijiet mhux ta’ negozju, u li tikkalkula l-ammont taxxabbli ta’
dan l-użu proprju tal-assi tal-kumpanija [deemed supply] skont
l-Artikolu 75 tad-Direttiva 2006/112/KE abbażi ta’ rata fissa
ta’ kuljum, minflok ma titilef id-dritt tagħha li tnaqqas il-VAT
imħallsa fuq il-kost tax-xiri tal-vettura.
(5)       Dan il-metodu ta’ kalkolu
ssimplifikat huwa madankollu limitat għal għoxrin jum ta’ użu
mhux għan-negozju għal kull sena kalendarja, u l-ammont ta’ rata
fissa ta’ VAT li għandu jitħallas huwa ffissat għal DKK 40
għal kull jum ta’ użu mhux għan-negozju. Dan l-ammont ġie
stabbilit mill-Gvern Daniż permezz ta’ analiżi tal-istatistiċi
nazzjonali.
(6)       Din il-miżura, li
għandha tapplika għal vetturi kummerċjali ħfief ta’
piż massimu awtorizzat sa tliet tunnellati, tissimplifika l-obbligi
tal-VAT ta’ persuna taxxabbli li, darba kultant, tagħmel użu mhux
għan-negozju ta’ vettura rreġistrata għal skopijiet ta’ negozju.
Madankollu, persuna taxxabbli xorta tista’ tibqa’ tagħżel li
tirreġistra l-vettura tagħha bħala li tintuża kemm
għal skop ta’ negozju kif ukoll għall-użu personali, u titlef
id-dritt tagħha ta’ tnaqqis mill-VAT max-xiri tal-vettura kummerċjali
ħafifa, u ma tħallas l-ebda imposta ta’ kuljum għal xi użu
privat. 
(7)       It-twettiq ta’ miżura li
biha jiġi żgurat li persuna taxxabbli li tagħmel użu ta’
darba kultant li ma jkunx għan-negozju minn vettura rreġistrata
għal skopijiet ta’ negozju ma tkunx imċaħħda għal
kollox mid-dritt tat-tnaqqis tat-taxxa fuq ix-xiri fuq dik il-vettura ikun
konsistenti mar-regoli ġenerali dwar tnaqqis kif stabbiliti bid-Direttiva
2006/112/KE. 
(8)       L-awtorizzazzjoni
għandha tkun valida għal perjodu limitat u għalhekk għandha
tiskadi fil-31 ta’ Diċembru 2014. Fid-dawl tal-esperjenza
miksuba sa dakinhar tista’ issir valutazzjoni dwar jekk id-deroga tibqax
ġustifikata.
(9)       Din il-miżura mhi se
jkollha l-ebda effett fuq ir-riżorsi proprji tal-Unjoni Ewropea pprovduti
mit-taxxa fuq il-valur miżjud,
ADOTTA DIN ID-DEĊIŻJONI: 
Artikolu 1
Meta persuna taxxabbli tuża għal
skopijiet privati tagħha, jew ta’ dawk impjegati magħha, jew b’mod
iktar ġenerali għal skopijiet oħra barra minn dawk tan-negozju
tagħha, vettura kummerċjali ħafifa li tkun ġiet
irreġistrata bħala biss għall-użu tan-negozju, id-Danimarka
hija awtorizzata, b’deroga mill-Artikolu 75 tad-Direttiva 2006/112/KE, li
tistabbilixxi l-ammont taxxabbli b’referenza għal rata fissa għal
kull jum ta’ dak l-użu. 
Ir-rata fissa kuljum msemmija fl-ewwel
paragrafu għandha tkun DKK 40. 
Artikolu 2
Il-miżura msemmija fl-Artikolu 1
għandha tiġi applikata biss fil-każ ta’ vetturi utilitarji
ħfief ta’ piż totali massimu awtorizzat ta’ tliet tunnellati.
Din il-miżura ma tapplikax fejn
l-użu mhux għan-negozju jkun jaqbeż l-għoxrin jum kull sena
kalendarja.
Artikolu
3
Din id-Deċiżjoni għandha
tiskadi fil-31 ta' Diċembru 2014.
Artikolu 4
Din id-Deċiżjoni hija indirizzata
lir-Renju tad-Danimarka.
Magħmula fi Brussel, 
                                                                       Għall-Kunsill
                                                                       Il-President

[1]               ĠU L 347, 11.12.2006, p. 1 
[2]               ĠU L 347, 11.12.2006, p. 1.